钦定古今图书集成/理学汇编/文学典/第241卷 > 《读张籍古乐府》白居易
## 钦定古今图书集成/理学汇编/文学典/第241卷 > 《读张籍古乐府》白居易

张君何为者，业文三十春。尤工乐府诗，举代少其伦。
为诗意如何，六义互铺陈。风雅比兴外，未尝著空文。
读君“《学仙》诗，可讽放佚君。读君《董公》诗，可诲贪暴臣。
读君《商女》诗，可感悍妇仁。读君《勤齐》”诗，可劝薄夫敦。
上可裨教化，舒之济万民。下可理情性，卷之善一身。
始从青衿岁，迨此白发新。日夜秉笔吟，心苦力亦勤。
“时无采诗官，委弃如泥尘。恐君百岁后，灭没无人闻。
愿藏中秘书，百代不湮沦。愿播内乐府，时得闻至尊。”
言者志之苗，行者文之根。所以读君诗，亦知君为人。
如何欲五十，官小身贱贫。病眼街西住，无人行到门。